Urmareste Modifică dimensiunea fontului: Play

Bucureşti, 4 sep /Agerpres/ - Preşedintele Klaus Iohannis va participa, luni, la Geneva, la ceremonia de ridicare a drapelului naţional cu ocazia aderării României la Organizaţia Europeană pentru Cercetare Nucleară - CERN.



Preşedintele României va fi însoţit de o delegaţie de cercetători români care colaborează cu CERN, precum şi de doi olimpici naţionali la Fizică, informează un comunicat al Administraţiei Prezidenţiale remis duminică AGERPRES.



După ceremonia ridicării drapelului României, preşedintele Klaus Iohannis va avea discuţii cu conducerea Organizaţiei Europene pentru Cercetare Nucleară şi va vizita principalele facilităţi ale CERN.



De asemenea, preşedintele României va avea o întâlnire cu cercetători români care lucrează la CERN sau colaborează la proiectele Organizaţiei.



La data de 17 iulie 2016, România a devenit cel de-al 22-lea stat membru cu drepturi depline al CERN, cel mai mare centru de cercetare la nivel mondial în domeniul fizicii particulelor elementare. AGERPRES / (AS - autor: Alina Novăceanu, editor: Marius Frăţilă)